Anbrozo da Miłan o Aurelio Anbrozo , el xe venerà come Santo da ła Ceza Catolega che ło mete tra i cuatro masimi Dotori de ła Cesa insieme a San Girołamo, Sant'Agostin e San Gregorio I. Insieme a San Carlo Boromeo el xe patrono de ła sità de Miłan, inte ła cuałe a xe presente na basełega a eło dedicà, che xe sta catedrałe prima de ła costrusion deł Domo. Aurelio Anbrozo, el faxeva parte de do inportanti fameje senatorie romane , el xe nato inte el 339 a Treviri , dove so pare el zera prefeto deł pretorio par ła Gałia, e, esendo destinà a ła cariera aministrativa, el ga frecuentà le mèjo scołe de Roma. Dopo sincue ani de magistratura a Sirmio, inte el 370 el xe sta mandà a Miłan come governatore de l'Itałia setentrionałe, inte el 374, a ła morte del vescovo ariano Ausenzio de Miłan, Anbrozo el xe sta aclamà vescovo anca se no el gaveva oncora ricevù el batezo. Inte el giro de na setimana el xe sta batezà e consacrà. Anbrozo el ga influensà ła połitega rełigioxa de Teodòzio I. Inte el 380 co l'edito de Tezałònega el cristianesimo el xe sta procłamà relijon de Stato. Inte el 381 el Concìłio de Acuilèja se ga pronunsià contro l'arianèzemo.